M ME 2 Imatges 1 Col·laborador/a 246 Visites Bústia de suggeriments
mestre d’aixa m NÀUT/CULT POP Menestral que a les drassanes d’embarcacions de fusta en projecta i en construeix de tota mena. A les Pitiüses, per a la construcció d’un vaixell, el mestre d’aixa començava fent el pla de l’embarcació, després una maqueta a escala reduïda per depurar les línies del pla; del pla es treia, a escala real, una representació de les peces corbes i es feien unes plantilles, amb les quals el mestre d’aixa es desplaçava al bosc acompanyat del pagès o el propietari i marcava els pins que s’ajustaven a les formes de les plantilles; un d’ells quedava encarregat de tallar i transportar la fusta assenyalada fins a la drassana. Seguidament es feia una cara plana al pi, sobre la qual es dibuixava la peça corresponent i es procedia al seu acabat. Per donar certes formes de revirament i corba a algunes de les peces, sobretot del folre d’un vaixell, com per exemple les palaies, s’empraven l’aigua i el foc, sotmetent la fusta a una certa pressió sobre uns tascons adequadament col·locats i forçada per gats (serjants). Per tractar les fustes contra el podriment, se sotmetien els tions a llargues estades dins de basses d’aigua de mar. En un temps en què no hi havia facilitats per varar els vaixells, per a certes reparacions fetes a l’embarcació a la mar estant, s’empraven dos sistemes: escorar l’embarcació mitjançant uns aparells, quan es tractava de l’obra viva, i emprant una guindola , el pont o un guitarró , quan la reparació es feia sobre l’obra morta. De final del segle XIX i principi del segle XX es tenen notícies de diferents mestres d’aixa, com els “Cadirers”, Pepe “de Costura”, Joan “Riereta” o “Verdereta”, els “Manyans” (Joan, Vicent i Antoni Torres), Periquet Torres, Vicent Torres Guasch, Salvador Roselló (“de na Cameta”), Joan Tur “Guardiola” i Joan Tur Serra “Guardiola”, Joan i Vicent Marí Costa (“de na Cància”), Pep Torres Serra “Raspalls”, Enric Torres “Manyà”, Moisès Torres, Pep “Bardaquí”, Toni “des Calero”, Joan “de sa Cala”, Juanito Bonet “Sardina”, Jaume Noguera (“des Calafat”), Andreu “de n’Eustaqui”, Pepe Vadell (“des Calafat”), els “Tonions” (Jordi i Xico Riera Marí), Joan Torres Torres “Misses”, Joan Marí Ramon (“des Clot”), els “Llucs” (Joan, Pep i Vicent Costa Torres), Joan Costa Costa, Antoni Marí Guasch “Toniet”, Josep Prats Colomar (de Sant Antoni), Pepe “Ferreret”, Josep Riera Calbet “Savines” o “Tona”, Vich, etc. Els “Cadirers” treballaven a la drassana del posterior carrer d’Antoni Riquer. Els “Rieretes” a la drassana del canal d’en Fèlix. Els “Manyans” treballaven a la drassana de la dàrsena de ponent, al costat de la carretera de Santa Eulària (davant del Marisol), a la de la dàrsena de llevant i a la drassana Matutes. [APC]